
REZUMAT - Totalizând un număr considerabil de titluri (lucrări de sine stătătoare sau cicluri), creaţia corală a 
compozitorului clujean Adrian Pop este reprezentativă atât prin prisma frecvenţei cu care genul a fost abordat pe 
parcursul întregii sale activităţi creatoare (începută prin anii 70), dar mai ales prin variatele surse de inspiraţie — 
folclorul românesc sau universal, şi lirica poetică — cu precădere cea germană şi italiană. Modalitatea de reliefare 
a acestor tendinţe în plan muzical defineşte un stil componistic puternic individualizat, situat la interferența dintre 
tradiţie şi modernitate, care face uz din plin de resursele ansamblurilor corale într-o manieră rafinată, şi a cărui 
finalitate rezidă în reliefarea semnificaţiilor textului suport — folcloric sau liric. 

Autor al unei vaste creaţii constând în lucrări simfonice, camerale, vocal-instrumentale, dar şi muzică electronică 
sau de teatru, compozitorul contemporan Adrian Pop a acordat o atenţie deosebită genului coral — considerat drept 
„principala formă artistică-muzicală a poporului”! şi o resursă esenţială în „formarea unei şcoli naţionale de 
compoziţie”?. Astfel, autorul se înscrie ca un continuator al tradiţiei instituite încă din secolul al XIX-lea prin 
reprezentanţi precum Gavriil Musicescu, Gheorghe Dima — a cărui creaţie a marcat o fază de „trecere a muzicii 
de la gândirea tonal-funcţională la intuirea unor soluţii de apropiere şi integrare a elementelor folclorice modale”? 
—, Ion Vidu, Dumitru Georgescu Kiriac, Augustin Bena, Marțian Negrea, Paul Constantinescu, Tudor Jarda, ș.a., 
dar şi cea identificabilă în cadrul şcolii clujene de compoziţie la Sigismund Toduţă, care a transformat aparatul 
coral într-un „instrument ce oferă multipe posibilităţi, în primul rând timbrale”“ şi discipolii săi: Vasile Herman, 
Cornel Ţăranu, Ede Terenyi, Constantin Rîpă, Hans Peter Türk — ale cărui lucrări de gen „poartă amprenta 
vocalităţii şi a unui lirism specific fondului tradiţional săsesc al cântecelor în mediul cărora s-a format şi pe care 
le-a studiat” —, Dan Voiculescu sau Valentin Timaru. 

Compozițiile de acest gen ale lui Adrian Pop, destinate diverselor ipostaze ale aparatului coral (predominantă 
fiind însă cea mixtă, cu un număr de peste 60 de titluri), sunt prezente încă din primii săi ani de activitate — anii 
"70 —, şi pot fi regăsite ulterior pe întreg parcursul creator al compozitorului. Deşi o constantă genuistică, corpusul 
creaţiei corale aparţinând lui Adrian Pop stă sub influenţa unor variabile, utile în încercarea de periodizare a 
acesteia şi de mare relevanţă în configurarea unor concluzii de ordin stilistic. 

O primă variabilă, deja amintită şi probabil uşor de dedus, este configuraţia aparatului coral. Cu toate că 
bogăţia de resurse timbrale a corului mixt este exploatată din plin în cadrul lucrărilor şi ciclurilor de referinţă ale 
compozitorului, a căror prezenţă se manifestă de-a lungul tuturor celor circa aproximativ decenii de activitate, nu 
lipsesc nici corurile bărbăteşti sau cele pentru voci egale, de femei, copii, specifice începutului, respectiv 
sfârşitului anilor '90. 

De asemenea, mare parte din genurile abordate de către compozitor sunt bine reprezentate, raportat la fiecare 
dintre aceste ipostaze ale aparatului coral, dar există şi excepţii, tipologii care apar o singură dată în cadrul unor 
cicluri de lucrări pentru cor mixt. O primă astfel de excepţie este cea a cântecului patriotic — consecinţă a 
contextului social politic de la acea vreme — care deschide, de fapt, şirul titlurilor corale în anul 1974 şi se păstrează 
cu precădere în lucrările mixte până spre sfârşitul perioadei comuniste. Alte cazuri genuistice singulare sunt: cel 
al madrigalului, a cărui apariţie poate fi semnalată în ciclul de 7rei madrigale pe versurile poetului italian 
Salvatore Quasimodo, compuse în perioada 1979-1985, sau al bagatelelor care alcătuiesc ciclul de Opt bagatele 
pe versuri de Christian Morgenstern din 1986. Mai departe — colinda, cântecul, constituie tipologii genuistice de 
bază în cadrul corpusului coral al lui Adrian Pop, indiferent de componenţa ansamblurilor cărora acestea le sunt 
dedicate. 

Principalul element de varietate în muzica corală a compozitorului clujean este însă imprimat de sursele de 
inspiraţie utilizate — folclorul românesc, dar şi internaţional, şi lirica poetică europeană. Adoptarea şi transpunerea 
sub diferite forme a melosului popular, odată cu promovarea esenţelor autohtone este, de altfel, un fenomen 
specific muzicii româneşti de secol XX, iar reliefarea sa prin intermediul sonorităţilor corale poate fi pusă în 

strânsă relație cu avântul pe care genul îl cunoştea deja în acea perioadă. Tradiţia se respectă şi în cadrul şcolii 
componistice clujene, dovadă stând caietele cu prelucrări de melodii populare sau compuse în spirit folcloric, 
alături de poemele corale aparţinând lui Sigismund Toduţă, prelucrările de citat ale lui Liviu Comes, Tudor Jarda, 
Constatin Rîpă, Dan Voiculescu, Valentin Timaru ș.a., lucrări însă în care fondul muzical comun arhaic nu pune, 
nicidecum, în umbră orientările moderniste şi stilul componistic individualizat al autorilor. 

În ceea ce îl priveşte pe compozitorul Adrian Pop, studentul foleloristului Traian Mirza care i-a „deschis 
curiozități dincolo de fondul principal al problemelor”, după cum el însuşi afirmă, elementul folcloric este de 
asemenea o resursă importantă, identificabilă încă de la primele piese pentru cor mixt, din 1974, când a fost 
compusă întâia colindă din cele opt ce aveau să alcătuiască ulterior ciclul de Colinde laice. Aici, viziunea sa 
complexă şi completă asupra fenomenului colindatului poate fi constatată şi datorită prezenţei a două ipostaze 
uşor insolite ale obiceiului: cea a „căutării de pricină”, o parodiere ce transformă cadrul ritual al colindatului într- 
unul plin de umor, într-o atmosferă de petrecere, ce poate fi întâlnită în Vine hulpe di la munte (1974), şi cea a 
„descolindatului”, unde colinda nu este primită de către gazde şi unde discursul colindătorilor se transformă într- 
un şir de imprecaţii, blesteme ca reacţie la acest fapt, cum este cazul lucrării Cine nu ne-a lăsa-n casă (1981). 
Citatele folclorice pe care se bazează cele două colinde laice sunt fie preluate din culegeri de folclor (Vine hulpe 
di la munte şi majoritatea dintre Colindele laice), fie expresia unui mediu sonor imaginat de către compozitor în 
raport cu o astfel de conjunctură (Cine nu ne-a lăsa-n casă). Tehnicile de limbaj prin care aceste melodii sunt 
prelucrate, precum ipostazele heterofonice ale scriiturii — obţinute prin „descompunerea în factori” a melodiei, 
odată cu „polifonizarea elementelor comentarii” în Vine hulpe, completate de exclamaţii „cu sunete 
nedeterminate” specifice limbajului folcloric, sau straturile onomatopeice, de scandare a textului, efectele 
extravocale şi momentele uşor aleatorice din Cine nu ne-a lăsa-n casă — sunt mărci ale spiritului modern ce 
caracterizează stilul compozitorului, perfect echilibrat în raport cu modalităţile statornicite de prelucrare a citatului 
folcloric — prin pedale, augmentări, imitații ş.a.m.d. Scopul rezidă, desigur, în reliefarea substratului folcloric şi 
stabilirea unei strânse conexiuni între text şi muzică. 

Pe lângă flexibilitatea şi tenacitatea demonstrată prin abordarea faţetelor mai puţin uzuale ale obiceiului 
colindatului, Adrian Pop rămâne consacrat tradiţiei folclorice româneşti, şi în special celei componistice clujene. 
O demonstrează prezenţa temei mioritice — mai întâi în Etos / pentru orchestră ce datează din anul 1976 — şi, doi 
ani mai târziu, în colinda laică Trecu-mi-şi mai mărgu-şi, al cărei limbaj sonor constituit pe baza citatul folcloric 
propriu-zis sau din linii fonematice rezultate în urma păstrării din textul de colind doar a vocalelor componente 
(cum este cazul introducerii şi a codei), redă atât conţinutul versurilor, cât şi efectul spaţial arhaic. Textul folcloric 
plasează firul epic după dispariţia ciobănaşului, când mama sa, Mioriţa, îl caută deja, motiv pentru care aceasta se 
adresează unui „stol de călări” cărora le face o descriere a fiuțului uzând de binecunoscutele versuri ale baladei în 
varianta lui Alecsandri. 

Adrian Pop nu s-a limitat însă la folclorul autohton. Numeroasele cântece populare pentru cor mixt, bărbătesc, 
dar şi de voci egale, pe versuri italiene, franceze, spaniole, sau chiar greceşti, demonstrează un mare grad de 
flexibilitate şi adaptabilitate la cultura tradiţională europeană. Multe dintre ele au fost compuse pentru concursuri 
internaţionale de compoziţie, dintre care cel mai intens frecventat de către compozitor a fost cel de la Trento, 
Italia. Dovadă în acest sens stă o listă consistentă. 

O categorie definitorie a surselor de inspiraţie o reprezintă însă lirica europeană, expresie a apropierii 
compozitorului de arta poetică universală. Varietatea este, precum în cazul tematicilor folclorice, atributul care 
caracterizează şi poeziile transpuse şi ataşate discursului coral, din nou cu precădere în ipostaza sa mixtă. Astfel, 
putem recunoaşte aici limbajul poetic ermetic al autorului italian Salvatore Quasimodo în ciclul de Trei madrigale 
compuse între anii 1979-1985, lirica trubadurilor şi truverilor în ciclul Trouveres din 1981, conţinutul ludic al 
textelor Galgenlieder — „Cântece de spânzurătoare” — în ciclul de Opt bagatele din 1986, sensurile simbolist- 
existenţiale în Lieben — „Iubiri? de Rainer Maria Rilke (scrise doi ani mai târziu), sau pregnantul caracter 
descriptiv în mai recentele Le voix de la nuit („Vocile nopţii”) pe versuri de Alexandru Macedonski şi Alfred de 
Musset, prezente atât în varianta iniţială pentru cor dublu (2011), cât şi într-o inedită versiune pentru cor şi 
orchestră (2017). 

Fuziunea text-muzică primează, astfel că elementele compoziționale şi de limbaj muzical sunt adaptate cu 
fineţe atât la caracteristicile prozodice, cât şi la semnificaţiile mesajului poetic. Deşi nici unul din parametrii 
constitutivi ai discursului nu sunt neglijaţii, mijloacele care prevalează în majoritatea lucrărilor corale sunt 
limbajul sonor şi tehnicile de scriitură. Acest fapt poate fi observat şi în lucrarea Antico inverno — „Bătrâna iarnă” 
— primul dintre cele Trei madrigale pe versuri de Quasimodo. Redarea textului ermetic constituit dintr-o 
succesiune de imagini poetice descriptive — vizuale, olfactive sau motrice — şi care accentuează ostilitatea 
anotimpului iernii, se face prin diverse ipostaze ale limbajului tonal: de la cea de utilizare a totalului cromatic în 
urma unui passus duriusculus octaviant şi care precede apariţia unei sintagme centrale a poeziei — cea de moarte, 
la cea extrem de disonantă, sau a armoniilor de cvarte identificabile în anumite momente cadenţiale; de la 

desfăşurarea modurilor acustice din strofa secundă, la scurta readucere a tonal-funcţionalului într-o strofă 
muzicală de mare efect contrastant — un strop de soare. Desigur, toate aceste sonorități sunt puse în valoare prin 
intermediul scriiturii polifonice libere, omofone în cadenţe, contrapunctice sau imitative. Astfel, limbajul sonor 
este o marcă a laturii moderniste a compozitorului, în timp ce ipostazele scriiturii confirmă încadrarea genului de 
madrigal, şi implicit prezența influențelor neo-clasice. 

Un moment extrem de sugestiv al sintezei dintre clasic şi modern care caracterizează stilul compozitorului 
poate fi remarcat în strofa a II-a din Antico inverno. Cu scopul de a reda dinamismul din planul poetic al unei 
căutări şi zbor de porumbei cel mai probabil în stoluri, Adrian Pop configurează o imitație în ipostază dublă de 
contrapunct, utilizând două planuri ale distribuţiei corale, respectiv cuplurile vocale bas-tenor şi alto-sopran în 
ordinea apariţiei, în timp ce, în plan tonal, îşi face simțită prezența modul acustic, cu raportul intervalic de 1:2. 
Această imitație se sfârşeşte cu un moment cadenţial de mare efect, chiar pictural, constituit prin mersuri treptate 
melodice, ondulate, în inversiune, două câte două. 

Ex. 1. Antico inverno [Bătrâna iarnă] — Strofa a Il-a: Ipostaze ale contrapunctului dublu; prezența modului acustic 


Aspectele metro-ritmice, agogica, dinamica şi modalităţile de articulare a sunetelor constituie, de asemenea, 
resurse importante, aflate mereu în strânsă interdependenţă şi în acord cu expresia textului poetic redat. 

Desigur, lucrarea Antico inverno din anul 1979 prezintă numai o ipostază a tehnicilor de limbaj ce imprimă 
stilului componistic al autorului caracterul sintetic. Limbajul tonal cunoaşte, de-a lungul lucrărilor de inspiraţie 
poetică universală, diverse esențe modal-cromatice, modal-diatonice, sau tonal-funcţionale; în ceea ce priveşte 
emisia corală, aceasta este concepută sub acelaşi semn al varictăţii posibilităţilor de „expresivizare a discursului 
muzical, ce preconizează o abordare distinctă a vocii umane, redată prin scriituri particularizate”S, fiind situată la 
intersecția efectelor sonore vocale, extra-vocale sau onomatopeice, şi a configuraţiilor timbrale rezultate în urma 
alternării modului de distribuire a celor patru voci de cor mixt. Modul de conturare a acestor tematici prin 
intermediul genului coral la Adrian Pop conturează o evoluţie componistică a cărei complexitate stilistică se 


8 Nedelcuţ, Muzica românească contemporană corală şi vocal-simfonică, 32. 

bucură de recunoaştere naţională şi internațională, fiind răsplătită cu numeroase premii din partea Uniunii 
Compozitorilor din România, Academiei Române, sau obţinute la competiţii în Franţa, Italia, Spania, Africa de 
Sud. 

Cele două surse de inspiraţie abordate — folclorul românesc/ universal şi lirica poetică europeană — rezonează, 
deopotrivă, cu esenţa unui muzician ce îmbină cu măiestrie bogatele resurse compoziționale de natură clasică şi 
modernă, şi cea a unui avizat om de cultură! 

